太湖詩 初入太湖
作者：皮日休
朝代：唐

paragraphs: 聞有太湖名，十年未曾識。
今朝得遊汎，大笑稱平昔。
一舍行胥塘，盡日到震澤。
三萬六千頃，千頃頗黎色。
連空澹無纇，照野平絕隟。
好放青翰舟，堪弄白玉笛。
疎岑七十二，𡾼𡾼露矛戟。
悠然嘯傲去，天上搖畫艗。
西風乍獵獵，驚波罨涵碧。
倏忽雷陣吼，須臾玉崖坼。
樹動爲蜃尾，山浮似鼇脊。
落照射鴻溶，清輝蕩拋𢶉。
雲輕似可染，霞爛如堪摘。
漸暝無處泊，挽帆從所適。
枕下聞澎湃，肌上生瘮𤶬。
討異足邅迴，尋幽多阻隔。
願風與良便，吹入神仙宅。
甘將一蘊書，永事嵩山伯。